渔父辞剑赋（以济人之急取利诚非为韵）
宋言 (Tang)
彼子胥兮亡命江湄。赖渔父兮停桡在兹。既横流而济矣。因解剑以酬之。厚意殷勤。何惜千金之器。高情特达。竟陈三让之辞。稽其去国无途。迷津独立。前临积水之阻。后有追兵之急。踌蹰而鹤发相哀。顾盼而渔舟可入。忧心尽展。凭刳木以何虞。渡口虽遥。挂轻帆而巳及。繇是拂拭青萍。披陈素诚。念险难以知我。顾提携而赐卿。拔三尺之荧荧。波间电落。横七星之凛凛。掌上风生。叟乃莞尔兴言。支颐话志。本期浩淼以排难。讵可怆惶而徇利。酬仁报惠。诚多公子之心。害义伤廉。且异老夫之意。况乎楚令方急。严刑且陈。尽索奔亡之党。先诛隐匿之人。若以爵禄为念。荣华是亲。则械尔躬而赴国。持尔剑以防身。整棹西归。自受执圭之赏。论功北面。宁亡切玉之珍。盖由恻隐为心。艰危是济。方图散发之乐。岂假吹毛之锐。情高而俗虑难量。语罢而鸣桹忽逝。连环吐月。空临玉匣之间。一叶乘风。渐入寒烟之际。岂不以识达精微。言穷是非。弃霜刃以长往。弄云涛而不归。寂寞岩烟。沉东流之渺渺。凄凉浦树。含落日以依依。异乎义立一朝。名超万古。决云之异状徒逞。皎日之深诚不取。则知美范蠡而述鲁连。信斯人之可伍。